На основу члана 41. став 10. Пословника Владе („Службени гласник РС“, број 61/06 – пречишћен текст, 69/08, 88/09, 33/10, 69/10, 20/11, 37/11, 30/13 и 76/14 и 8/19 – др. пропис), Републички завод за статистику објављује

**ИЗВЕШТАЈ**

о спроведеној јавној расправи о Нацрту закона о званичној статистици

Одбор за правни систем и државне органе Владе Републике Србије донео је Закључак 05 број: 011-10770/2021, од 23. новембра 2021. године, којим се одређује спровођење јавне расправе о Нацрту закона о званичној статистици (у даљем тексту: Нацрт).

Наведеним Закључком утврђен је и Програм јавне расправе о Нацрту закона о званичној статистици (у даљем тексту: Програм) и одређено трајање јавне расправе, од 27. новембра до 20. децембра 2021. године. Наведеним Програмом, предвиђено је да ће по окончању поступка јавне расправе, Републички завод за статистику (у даљем тексту: Завод) анализирати све примедбе, предлоге и сугестије учесника у јавној расправи и сачинити Извештај о спроведеној јавној расправи (у даљем тексту: Извештај) који ће објавити на својој интернет страници и порталу е-управе најкасније у року од 15 дана од дана окончања јавне расправе. У вези са наведеним, Завод подноси поменути Извештај у предвиђеном року.

Текст Нацрта је постављен на веб-сајту Републичког завода за статистику [www.stat.gov.rs](http://www.stat.gov.rs) и на порталу е-управе и учесници јавне расправе су позвани да у назначеном року доставе своје примедбе, предлоге и сугестије на следећу имејл-адресу: javna.rasprava@stat.gov.rs.

Јавна расправа о Нацрту реализована је у потпуности у складу са утврђеним Програмом, за представнике релевантних државних органа, невладиних организација, стручну јавност и друге заинтересоване субјекте и појединце.

Учесници јавне расправе, доставили су, на начин предвиђен Програмом, следеће три примедбе, предлога и сугестије:

* Заинтересовано лице, Дубравка Бошковић, предложило је брисање става 8. из члана 10. Нацрта, због неусаглашености са прописима којима се уређује буџетски систем. Завод је размотрио и утврдио да предложени став 8. чланa 10. није усаглашен са прописима којимa се уређује буџетски систем. У складу са чланом 9. Уредбе о буџетском рачуноводству, пословне књиге се воде по систему двојног књиговодства, а евиденције о средствима воде се на посебним аналитичким евиденцијама у оквиру јединственог књиговодства. Из наведених разлога предлог је усвојен.
* Градска управа Града Београда предложила је допуну члана 4. став 1. тачка 11) и измену и допуну члана 19. Наведене предлоге, Градска управа Града Београда образлаже потребом да се ускладе члан 4. став 1. тачка 11) и члан 19. са чланом 77. Нацрта, како би се дефиниција одговорних произвођача званичне статистике ускладила са правним статусом Градске управе и како би се избегле недоумице у погледу статуса одговорног произвођача званичне статистике, а који је Градској управи Града Београда утврђен важећим Законом о званичној статистици и важећим петогодишњим програмом званичне статистике. Анализирајући добијене сугестије, Завод је исте делимично усвојио, те је на одговарајући начин ускладио члан 4. став 1. тачку 11) и члан 19. са предлогом.
* Заинтересовано лице, Лена Каплановић, дало је сугестију да се допуни члан 9. Нацрта новим ставом 2. те предложило и текст одредбе чије се додавање предлаже. Предложена допуна образложена је потребом модернизације националног статистичког система и потребом да се нагласи улога истог у систему подршке одлучивању доносиоцима одлука, како на државном тако и на локалном нивоу. Завод је размотрио предложену одредбу и исту усвојио имајући у виду да се у делокругу Завода, поред спровођења редовних статистичких истраживања, налазе и послови попут макроеконометријских прогноза, макроекономских анализа, анализа временских серија и други, који заиста имају за сврху да пруже подршку у одлучивању и представљају основ за планирање и спровођење јавних политика, а чија улога није била довољно истакнута Нацртом.

У складу са наведеним, Републички завод за статистику утврдио је потребу да се сви предлози и сугестије којима се унапређује текст Нацрта уграде у коначни текст Нацрта који ће бити упућен на мишљење надлежним органима државне управе са чијим делокругом је повезано питање на које се акт односи и органима, организацијама и телима који су у складу са посебним прописим овлашћени за давање мишљења.

 Београд, 22. децембар 2021. године